**Konjunktiv u nezavisnim rečenicama**

Konjunktiv dvojbe ili sumnje (Coniunctivus deliberativus seu dubitativus)

u nezavisnim rečenicama izražava dvojbu ili sumnju:

**Quid agam?** Što mi je činiti? Što da činim?

**Quid agerem?** Što sam mogao učiniti?

**Cur non ludam?** Zašto da ne igram?

Taj konjunktiv obično dolazi u upitnim rečenicama kad je netko neodlučan što treba ili što je trebalo učiniti, i to: za sadašnjost – konjunktiv prezenta, a za prošlost – konjunktiv imperfekta. Negacija je **non**.

Konjunktiv dopuštanja (Conuinctivus concessivus):

**Omnia habeas, vivere nescis.** Neka sve imaš, ne znaš živjeti.

**Ne fuerit Graecia magna, at multos et claros viros genuit.** Neka Grčka nije bila velika, ali je rodila mnogo velikih ljudi.

Dopuštanje se izriče konjunktivom prezenta za sadašnjost i konjunktivom perfekta za prošlost. Negacija je **ne**.

Konjunktiv nestvarnosti (Coniunctivus irrealis):

**Sine amicis vita tristis esset.** Bez prijatelja život bi bio tužan.

**Quos Caesar fortasse servavisset, tu crudelissime trucidadavisti.**

One koje bi Cezar možda bio poštedio ti si vrlo okrutno smaknuo.

Taj konjunktiv izražava neostvarivu radnju, imperfektom za sadašnjost, a pluskvamperfektom za prošlost. Najčešće dolazi u zavisno-složenim irealnim pogodbenim rečenicama.